Ons sal nie stemme ‘koop’ nie, sê RamaphosaArgieffoto Adjunkpresident Cyril Ramaphosa het Woensdag gesê die regering sal nie staatshulpbronne gebruik vir hul politieke veldtog voor die plaaslike regeringsverkiesing in Augustus nie. Die openbare beskermer het onlangs bevind staatshulpbronne is gebruik toe Julius Malema, in daardie stadium president van die ANC-jeugliga, kospakkies voor die verkiesing in 2009 uitgedeel het. Ramaphosa het tydens sy kwartaallikse vraag-en-antwoord-sessie gesê, in die lig van dié verslag het die minister van maatskaplike ontwikkeling Sassa (die Suid-Afrikaanse agentskap vir bestaansbeveiliging) opdrag gegee dat maatskaplike verligting slegs kragtens die wet uitgedeel mag word en nie vir politieke doeleindes aangewend mag word nie. “Die minister se opdrag het ten doel om seker te maak dat slegs begunstigdes, wat vir maatskaplike verligting kwalifiseer, dit sal ontvang en dat slegs departementele of Sassa-personeel die persone sal wees wat dit uitdeel,” het hy gesê. “In dié verband respekteer ons die kantoor van die openbare beskermer en aanvaar die regstellende stappe as bindend, tensy dit hersien of deur ŉ hof tersyde gestel word.” Die ANC het al onder skoot gekom toe opposisiepartye aangevoer het die party deel kospakkies uit, waarvoor die staat betaal het, om stemme te “koop”. “Die ANC koop nie stemme deur aan mense kospakkies te oorhandig nie,” het Ramaphosa bygevoeg. “Die ANC, as ŉ regerende party, het genoeg ondervinding, die regte beleide, en die vermoë om persone te oorreed om vir hulle te stem, eerder as om stemme deur kospakkies te koop.”